Կարապետ Մուրադյան

Կարապետ Մուրադի Մուրադյան (), հայ երկրաբան։ Երկրաբանահանքաբանական գիտությունների դոկտոր (1987), պրոֆեսոր (1989):

Կենսագրություն 
Կարապետ Մուրադյանը ծնվել է 1938 թվականի մարտի 5-ին, Երևանում։ 1960 թվականին ավարտել է Երևանի պետական համալսարանի երկրաբանական ֆակուլտետը և աշխատանքի է անցել ՀՀ ԳԱԱ Երկրաբանական գիտությունների ինստիտուտի (ԵԳԻ) օգտակար հանածոների և մետաղագոյացման բաժնում։ Անցած տարիների ընթացքում նա հաջորդաբար զբաղեցրել է ինժեների, ասպիրանտի, կրտսեր գիտաշխատողի, ավագ գիտաշխատողի, առաջատար գիտաշխատողի, լաբորատորիայի վարիչի պաշտոնները։ 1962 թվականին Մուրադյանն ընդունվել է ասպիրանտուրա և գործուղվել Մոսկվա՝ ուսանելու գիտական ղեկավար պրոֆեսոր Վ. Ն. Կոտլյարի մոտ։ 1967 թվականին Երևանի պետական համալսարանում պաշտպանել է թեկնածուական ատենախոսությունը «Բազումի միջին էոցենի սուբհրաբխային համալիրի երկրաբանությունը և հանքաբերությունը» թեմայով։ Մուրադյանի հետագա գիտական ուսումնասիրությունները շարունակվել են Վիրահայոց-Տավուշ (Շամշադին), Արցախ-Կապանի և Ամասիա-Սևան-Հագարի հրաբխածնա-մետաղագոյացման գոտիներում՝ նրանց հանքային շրջաններում։ Այդ ուսումնասիրությունների արդյունքներն ամփոփվել են նրա «Փոքր Կովկասի կենտրոնական մասի հրաբխածին ֆորմացիաների հանքաբերությունը» դոկտորական ատենախոսությունում, որը նա պաշտպանել է 1987 թվականին Թբիլիսիում՝ Կովկասի հանքային ռեսուրսների ինստիտուտում։

1988-1994 թվականներին Մուրադյանը մասնակցել է Սպիտակի երկրաշարժային տարածքի 1:50000 և ՀՀ 1:200000 մասշտաբի մագմայական ու մետաղագոյացման քարտեզների կազմման աշխատանքներին։ Նրա կողմից առաջին անգամ կազմվել են Բազումի և Տավուշի (Շամշադինի) հանքային շրջանների էտապային հնաֆացիալ-հնահրաբխածնական և այդ հիմքի վրա կանխագուշակումա-մետաղագոյացման խոշորամասշտաբ (1:50000) քարտեզներ, որոնք հնարավորություն են տվել նորովի գնահատել այդ շրջանների հանքաբերության հեռանկարները։

Մուրադյանը մասնակցել է նախկին Խորհրդային Միության, Կովկասի և Հայաստանի հնահրաբխածնական և մետաղագոյացման եզակի ատլասների՝ 1:5000000, 1:1000000 և 1:500000 մասշտաբների էտապային քարտեզների կազմման աշխատանքներին (ակադեմիկոս Ռ. Ջրբաշյանի հետ համատեղ)։ Մուրադյանը մասնակցել է ՀՀ բնատարածքի մագմատիզմի, մետամորֆիզմի և հանքային ֆորմացիաների 1:300000 մասշտաբի քարտեզի կազմման աշխատանքներին, մշակել է Փոքր Կովկասի տարածքի երկրադինամիկական զարգացման մոդելը, վերհանել է նրա կիրառական նշանակությունը։

Մուրադյանը զբաղվել է նաև մանկավարժական գործունեությամբ, դասավանդել է Երևանի պետական համալսարանի աշխարհագրության և երկրաբանության ֆակուլտետում, ՀՀ պետական կառավարման ակադեմիայում, ՀՀ ԳԱԱ Միջազգային գիտակրթական կենտրոնում։

Աշխատություններ 
Մուրադյանն ավելի քան 152 գիտական աշխատությունների հեղինակ է, որոնք նվիրված են Փոքր Կովկասի և Միջերկրածովային (Ալպ-Հիմալայան) գոտու կենտրոնական  հատվածի  բնատարածքին բնորոշ օգտակար հանածոների հանքավայրերի կարևոր  հիմնախնդիրներին։ Զեկուցումներով հանդես է եկել տարբեր հանրապետական, համամիութենական, միջազգային  խորհրդակցություններում։

Անդամակցություն 
 Բնական գիտությունների Ռուսաստանի ակադեմիայի իսկական անդամ (2001)։  
 Բնության և հասարակության մասին Գիտությունների միջազգային ակադեմիայի իսկական  անդամ (2009)։  
 Հանքավայրերի ծագումնաբանական միջազգային ասոցիացիայի անդամ (IAGOD, 1991):
 ԵԳԻ-ում գործող թեկնածուական և դոկտորական ատենախոսությունների  աստիճանաշնորհման 054 գիտական խորհրդի անդամ։ 
 ԽՍՀՄ ԳԱ հնահրաբխածնական-մետաղագոյացման հանձնաժողովի անդամ

Երկեր 
 Базумский рудный раион Армянской ССР геология и рудоносность, Е., 1971.
 Рудоносность вулканогенных формаций Малого Кавказа, Е., 1994.

Ծանոթագրություններ 

Հայ երկրաբաններ
Երկրաբանա-հանքաբանական գիտությունների դոկտորներ
Հայ պրոֆեսորներ
ԵՊՀ շրջանավարտներ
ԵՊՀ դասախոսներ